**Adnodd 1a**

**Beth yw eiriolaeth?**

Y gwahaniaeth y gall eiriolaeth ei wneud:

‘Roedd y ffaith ei fod yn y cyfarfod gyda fi yn golygu y gallai ofyn am seibiannau ac egluro’r hyn oedd yn cael ei ddweud mewn ffordd y byddwn i’n ei deall. Roedd hyn yn golygu bod gennyf amser i feddwl am fy opsiynau a gallwn gymryd rhan mewn ffordd nad oeddwn erioed wedi gallu gwneud   
o’r blaen.’

Cafodd John, sy’n 46 oed, gymorth eiriolaeth gan ei ffrind mewn cyfarfod ynglŷn â’i opsiynau hyfforddi ac o ganlyniad cafodd ddewis y lleoliad hyfforddi a oedd yn gweddu orau iddo a’r un yr oedd yn fodlon arno.

‘Pan wnaeth fy athro ofyn ar fy rhan a allwn gael cysylltiad â’m brodyr a’m chwiorydd, roedd yn rhaid i bobl feddwl am hynny a rhoi ateb i mi yn hytrach na fy anwybyddu.’

Cafodd Ellie, sy’n 12 oed, gymorth eiriolaeth gan ei hathro mewn adolygiad Plentyn sy’n Derbyn Gofal ac o ganlyniad trefnwyd a chytunwyd ar broses o gadw cysylltiad rheolaidd â’i brodyr a’i chwiorydd, sef rhywbeth yr oedd wedi bod yn gofyn amdano ers amser maith.

‘Roeddwn yn teimlo bod gweithredu fel eiriolwr ar ran Sophie yn ei grymuso hi, yn ogystal â fi, oherwydd roedd yn golygu y gallwn gynrychioli dymuniadau a theimladau Sophie ynglŷn â’i lleoliad heb fwrw amheuaeth ynghylch fy rôl a’m hagenda i. Gallwn herio addasrwydd ei lleoliad ar ei rhan heb i bobl gwestiynu fy marn a’m harbenigedd.’

Phill, therapydd galwedigaethol, a oedd yn eirioli ar ran Sophie mewn cyfarfod lleoli.

‘Mae Peter wedi dweud o’r cychwyn ei bod yr apwyntiadau’n anodd iddo, gan ei fod yn aml yn anghofio’r hyn mae eisiau ei ddweud neu’r hyn sydd wedi cael ei ddweud oherwydd ei fod mor nerfus. Felly roedd yn braf cael helpu Peter i baratoi a mynd yn gwmni iddo er mwyn iddo fod yn llai nerfus a gallwn ei atgoffa beth yr oedd am ei ddweud, oherwydd doeddwn i ddim yn nerfus gan nad fy apwyntiad i oedd e.’

Rhoddodd Clare gymorth eiriolaeth i’w chymydog mewn apwyntiadau meddygol i sicrhau bod ei hawliau yn cael eu parchu.